钦定古今图书集成/明伦汇编/氏族典/第575卷 > 完颜陈和尚
## 钦定古今图书集成/明伦汇编/氏族典/第575卷 > 完颜陈和尚

按《金史完颜陈和尚传》：“陈和尚，名彝，字良佐，世以小
字行，丰州人，系出萧王诸孙。父乞哥，泰和南征，以功
授同知阶州军事。及宋复阶州，乞哥战殁。贞祐中，陈
和尚年二十馀，为北兵所掠。在北岁馀南奔，试补护
卫。及斜烈行寿泗元帅府事，奏陈和尚自随，诏以充
宣差提控，佩金符。陈尚和天资高明，雅好文史，其视”
世味，漠然正大。三年，领紫微军都统。逾年，转忠孝军
提控。五年，北兵入大昌原，平章合达问“谁可为前锋
者”，陈和尚出应命。以四百骑破八千众，奏功第一，授
定远大将军、平凉府判官。一日名动天下。陈和尚每
战先登，诸军倚以为重。六年，有卫州之胜。八年，有倒
回谷之胜。九年正月，三峰山之败，走钧州。城破，大兵
入，欲其降，斫足胫折不为屈，割口吻至耳，噀血而呼，
至死不绝，时年四十一。是年六月，诏赠“镇南军节度
使。”